b'\n_START_ARTICLE_\nDiffraktometri\n_START_SECTION_\nS\xc3\xa4teily\n_START_PARAGRAPH_\nDiffraktometrej\xc3\xa4 k\xc3\xa4ytet\xc3\xa4\xc3\xa4n aineen rakenteen tutkimiseen r\xc3\xb6ntgens\xc3\xa4teilyll\xc3\xa4, neutroneilla, ja elektroneilla. K\xc3\xa4ytetty s\xc3\xa4teily m\xc3\xa4\xc3\xa4r\xc3\xa4\xc3\xa4 millaista tietoa rakenteesta saadaan diffraktiolla. R\xc3\xb6ntgens\xc3\xa4teily esimerkiksi vuorovaikuttaa v\xc3\xa4h\xc3\xa4n keveiden alkuaineiden kuten hiilen kanssa. Orgaanisten n\xc3\xa4ytteiden tapauksessa s\xc3\xa4teily tunkeutuukin yleens\xc3\xa4 koko n\xc3\xa4ytteeseen ja r\xc3\xb6ntgendiffraktiota tapahtuu syv\xc3\xa4lt\xc3\xa4kin n\xc3\xa4ytteest\xc3\xa4. Raskaat alkuaineet absorboivat r\xc3\xb6ntgens\xc3\xa4teily\xc3\xa4 voimakkaasti, joten niit\xc3\xa4 tutkittaessa r\xc3\xb6ntgens\xc3\xa4teilyll\xc3\xa4 saadaan tietoa vain n\xc3\xa4ytteen pinnasta._NEWLINE_Neutronis\xc3\xa4teily on l\xc3\xa4pitunkevaa l\xc3\xa4hes kaikkien alkuaineiden tapauksessa ja siksi neutronidiffraktiolla voidaan tutkia my\xc3\xb6s raskaita alkuaineita sis\xc3\xa4lt\xc3\xa4vien n\xc3\xa4ytteiden sis\xc3\xa4osia. Elektronidiffraktio vuorostaan on pelk\xc3\xa4st\xc3\xa4\xc3\xa4n pinnalle herkk\xc3\xa4 menetelm\xc3\xa4 johtuen elektronien voimakkaasta vuorovaikutuksesta n\xc3\xa4ytteen atomien elektronien kanssa._NEWLINE_R\xc3\xb6ntgens\xc3\xa4teilyl\xc3\xa4hteen\xc3\xa4 k\xc3\xa4ytet\xc3\xa4\xc3\xa4n yleens\xc3\xa4 r\xc3\xb6ntgenputkea ja vaativissa mittauksissa synkrotronis\xc3\xa4teily\xc3\xa4. Neutronil\xc3\xa4htein\xc3\xa4 toimivat tutkimusreaktorit.\n_START_SECTION_\nKulmadispersiivinen menetelm\xc3\xa4\n_START_PARAGRAPH_\nMonokromaattisella s\xc3\xa4teilyll\xc3\xa4 teht\xc3\xa4viss\xc3\xa4 mittauksessa ilmaisimella mitataan n\xc3\xa4ytteen sirottaman s\xc3\xa4teilyn intensiteetti kulman 2\\theta funktiona.\n_START_SECTION_\nEnergiadispersiivinen menetelm\xc3\xa4\n_START_PARAGRAPH_\nEnergiadispersiivisess\xc3\xa4 mittausgeometriassa kulma pidet\xc3\xa4\xc3\xa4n vakiona ja mitataan n\xc3\xa4ytteest\xc3\xa4 sironneen s\xc3\xa4teilyn intensiteetti energian funktiona. Energiadispersiivinen menetelm\xc3\xa4 on huomattavasti harvinaisempi kuin kulmadispersiivinen.\n_START_SECTION_\nKulmadispersiivisen menetelm\xc3\xa4n mittausgeometriat\n_START_PARAGRAPH_\nDiffraktometrill\xc3\xa4 voidaan mitata jauheita laattamaisina n\xc3\xa4yttein\xc3\xa4 joko l\xc3\xa4p\xc3\xa4isy- tai heijastusasennossa. Yleisimm\xc3\xa4t geometriat ovat symmetrinen l\xc3\xa4p\xc3\xa4isy ja heijastus. Heikosti absorboivista n\xc3\xa4ytteist\xc3\xa4 voidaan my\xc3\xb6s tehd\xc3\xa4 sylintereit\xc3\xa4 esimerkiksi laittamalla jauhetta kapillaariin. Kun halutaan selvitt\xc3\xa4\xc3\xa4 aineen kiderakenne, jauhen\xc3\xa4ytteit\xc3\xa4 yleens\xc3\xa4 py\xc3\xb6ritet\xc3\xa4\xc3\xa4n jonkin kulman suhteen, jotta n\xc3\xa4ytteen mahdollinen tekstuuri ei vaikuta diffraktiokuvioon. N\xc3\xa4in selvi\xc3\xa4\xc3\xa4 yksinkertaisten aineiden kiderakenne helposti. T\xc3\xa4llaiset mittaukset tehd\xc3\xa4\xc3\xa4n yleens\xc3\xa4 esimerkiksi tuikeilmaisimella, jota liikutetaan tutkittavan kulma-alueen yli. T\xc3\xa4m\xc3\xa4 on hyvin hidas menetelm\xc3\xa4, sill\xc3\xa4 ilmaisin havaitsee vain hyvin pienen osan kulma-avaruudesta ja siten my\xc3\xb6s sironneesta s\xc3\xa4teilyst\xc3\xa4 kerrallaan._NEWLINE_Yksinkertaisimmissa jauheiden mittauksiin tarkoitetuissa diffraktometreiss\xc3\xa4 goniometri\xc3\xa4 ei k\xc3\xa4ytet\xc3\xa4 vaan n\xc3\xa4yte asetetaan pidikkeeseen, jonka taakse laitetaan kaksiulotteinen ilmaisin. Ilmaisin rekister\xc3\xb6i koko diffraktiokuvion yhdell\xc3\xa4 kertaa tiettyyn kulmaan asti ilman ett\xc3\xa4 sit\xc3\xa4 tarvitsee liikuttaa. Monimutkaisempien molekyylien, kuten proteiinien, tapauksessa k\xc3\xa4ytet\xc3\xa4\xc3\xa4n yksitt\xc3\xa4iskiteit\xc3\xa4, jotka liimataan goniometrin p\xc3\xa4\xc3\xa4h\xc3\xa4n. Kaksiulotteista ilmaisinta k\xc3\xa4ytet\xc3\xa4\xc3\xa4n yleens\xc3\xa4 my\xc3\xb6s n\xc3\xa4iss\xc3\xa4 mittauksissa. Goniometrin p\xc3\xa4\xc3\xa4ss\xc3\xa4 olevaa kidett\xc3\xa4 k\xc3\xa4\xc3\xa4nnell\xc3\xa4\xc3\xa4n goniometri\xc3\xa4 k\xc3\xa4\xc3\xa4nt\xc3\xa4m\xc3\xa4ll\xc3\xa4 ja siit\xc3\xa4 otetaan diffraktiokuvia kaksiulotteisella ilmaisimella kiteen ollessa eri asennoissa._NEWLINE_Neutronidiffraktiossa ilmaisin on yleens\xc3\xa4 sylinterin tai pallon muotoinen ja kattaa l\xc3\xa4hes koko sen pallon pinnan, mihin sirontaa tulee. T\xc3\xa4m\xc3\xa4 mittausj\xc3\xa4rjestely on suosittu johtuen neutronil\xc3\xa4hteiden alhaisesta vuosta.'